*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*248. számú előterjesztés*

Bátaszék Város Önkormányzat Képviselő-testületének 2018. október 31.-én

16,00 órakor megtartandó ülésére

*a Német Nemzetiségi Önkormányzat tanösvény megvalósítására irányuló kérelme*

|  |
| --- |
| **Előterjesztő:** Dr. Bozsolik Róbert polgármester  **Készítette:** Takácsné Gehring Mária aljegyző  Bozsolik Zoltán városüzemeltetési mb. irodavezető  **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  PG Bizottság: 2018. 10. 30.  KOIS Bizottság: 2018. 10. 29. |

***Tisztelt Képviselő-testület!***

Bátaszék Város Német Nemzetiségi Önkormányzatának (továbbiakban: nemzetiségi önkormányzat) elnöke a mellékelt levélben adott tájékoztatást arról, hogy a nemzetiségi önkormányzat pályázatot nyújtott be a Magyarországi Németek Országos Önkormányzatán keresztül a Német Belügyminisztériumhoz egy, a városban megvalósítandó nyolc állomásból álló német tanösvény kivitelezésének támogatására. A pályázat támogatásban részesült. A projekt megvalósításának végső időpontja: 2019. május 31.

A pályázat célja a magyarországi német kultúra és önazonosságtudat fenntartható és korszerű módszerekkel való erősítése, magyarországi német településeken működő német szervezek, intézmények együttműködésének serkentése, valamint magyarországi német települések hálózatosodásának elősegítése.

A nemzetiségi önkormányzat további célként tűzte ki a helyi németség identitásának erősítése mellett az őseink által ránk hagyott és a városban fellelhető kincsek és értékek megmutatását az idelátogatóknak.

**A tervezett elképzelések:**

A benyújtott pályázatban az alábbi 7 állomás, valamint egy extra állomás szerepel:

1. állomás: Bátaszék története – Bátaszéki Lövészegylet (Burgerek)

2. állomás: Mária kultusz/tisztelet – vallás: öreg templom, Kálvária, Kápolna, új templom, Mária-lányok

3. állomás: Dolina

4. állomás: Szódások Bátaszéken

5. állomás: Tánc – Glöckner János

6. állomás: Orbán-hegy – Molyhos Tölgy

7. állomás: Munkások Törökországban

Extra állomás: Bátaszéki szerelmesek története – szív motívum

Mindegyik állomásnál 1-1 tábla ismertetné a helyi jellegzetességeket, tudnivalókat a tábla egyik oldalán magyarul, míg a másikon német nyelven. A táblákhoz kísérőfüzet is tartozna – szintén két nyelven –, mely kiegészítő adatokkal szolgálna az egyes táblákhoz, és a tábla e kísérőfüzettel és a tábla környezetével együtt alkotna egy egységet.

A kialakításra kerülő tanösvények egész Magyarországon hasonló formában jelennek meg a különböző településeken. Eddig öt településen valósult meg német támogatással a tanösvény. Tőlünk nem messze Sombereken, Mecseknádasdon és Fekeden, míg Észak-Magyarországon Pilisszentiván és Tarján településeken. A pályázat szigorúan előírja, hogy milyen szerkezeti, formai feltételeknek feleljenek meg az egyes táblák. Az egységes kinézet érdekében a következő paraméterek szükségesek:

* A táblák nagysága: 100x80 cm, anyaga: horganyzott acéllemez, melyet UV-álló bevonattal látnak el. A táblák tartószerkezete: 100x200 cm-es szerkezet fából tetővel és fém talpazattal.

A nyolc állomás tervezett helyét a mellékelt térképen jelöltük. A tanösvény a Szentháromság-szobortól (1.-2. állomás) indulna és a Plébánia melletti füves rész (3. állomás) érintésével a művelődési ház felé haladva (4.-5. állomás) valósulna meg, míg 6. állomás a templomkert piactéri parkolójánál, a 7. állomás az általános iskola konyhája előtti téren lenne. Az extra állomás helyszínéül a Romkert könyvtár felőli oldala lett bejelölve.

Bátaszék Város Önkormányzat Képviselő-testületének a településkép védelméről szóló 21/2017.(XII.29.) önkormányzati rendelet 28. § (11) bekezdés c) pontja szerint:

„(11) Utcabútorok kialakítására vonatkozó követelmények

1. Információs célú berendezések a település belterületén egységes megjelenéssel kell kialakítani az alábbi követelmények betartásával:
2. legfeljebb 1,50 m2 területű, 1,80 m teljes magasságú, legalább 80 cm magas fém lábakon álló, fém szerkezetbe foglalt üvegvitrin
3. sötétzöld mázolás.”

Fentieket tekintve a pályázatban szereplő megjelenés az önkormányzat jelenleg hatályos rendeletében megfogalmazott követelményeknek nem felel meg.

Az egyes helyszínek megközelíthetőségének és környezetének – max. 6 m2/állomás térburkolattal történő – kialakításának becsült költsége bruttó 1.000.000 Ft, amit az önkormányzat vállalt kialakítani.

A képviselő-testület amennyiben támogatja a projekt megvalósítását és egyetért a kijelölt helyszínekkel, akkor az alábbiakat javasoljuk:

1. a képviselő-testület a megvalósításhoz a hatályos rendeletünkben megfogalmazott utcabútorok kialakítására vonatkozó követelmények betartásával járul hozzá és felkéri a nemzetiségi önkormányzat elnökét, hogy kezdeményezze a támogatónál ennek megfelelően a megjelenés megváltoztatását;
2. a képviselő-testület a megvalósításhoz a településkép védelméről szóló rendelet módosítását határozza el a pályázatban meghatározott követelmények betartása érdekében, és felkéri a város jegyzőjét az eljárás megindítására.

A településkép védelméről szóló rendelet módosítása során kettő lakossági fórum megtartása szükséges. A folyamat átfutási ideje néhány hónap. A tervező közreműködésének becsült díja 500.000 Ft.

A fentiekkel kapcsolatban a települési főépítészünket megkerestük és kértük állásfoglalásának megküldését, ami a bizottsági üléseken kerül kiosztásra.

**Határozati javaslat:**

**a Bátaszék Város Német Nemzetiségi Önkormányzata tanösvény megvalósítására irányuló kérelmével kapcsolatos döntések meghozatalára**

Bátaszék Város Önkormányzatának Képviselő-testülete

1. megismerte a Bátaszék Város Német Nemzetiségi Önkormányzat magyarországi német tanösvény megvalósítására vonatkozó pályázatában foglaltakat, és annak megvalósítását támogatja,
2. a pályázatban megjelölt nyolc (7 + extra) állomás helyszíneinek meghatározásával egyetért,
3. az egyes helyszínek megközelíthetőségének és környezetének – max. 6 m2/állomás térburkolattal történő – kialakításának költségét 1.000.000 Ft keretösszegben vállalja az önkormányzat 2019. évi költségvetése terhére,

d1) felkéri a nemzetiségi önkormányzat elnökét, hogy egyeztessen a támogatóval a pályázatban megfogalmazott szerkezeti, formai feltételek módosítására vonatkozóan az önkormányzat településkép védelméről szóló rendeletében meghatározott követelményeknek megfelelően; vagy

d2) a településkép védelméről szóló rendelet módosítását határozza el a pályázatban foglalt követelmények betartása érdekében és felkéri a város jegyzőjét az eljárás megindítására.

*Határidő:* 2018. november 30.

Felelős: Kondriczné dr. Varga Erzsébet jegyző

(a határozat megküldéséért)

*Határozatról értesül:* NNÖ elnöke,

Béres István települési főépítész,

BKÖH városüzemeltetési iroda

irattár